Sarawak Tribune digantung

Berita Harian – 9 Feb. 2006

Tindakan tegas diambil pada mesyuarat Kabinet dipengerusikan PM. Kabinet semalam mengambil keputusan menggantung permit akhbar Sarawak Tribune kerana menyiarkan karikatur yang menghina Nabi Muhammad SAW. Mesyuarat Jemaah Menteri yang dipengerusikan Datuk Seri Abdullah Ahmad Badawi mengecam tindakan akhbar itu serta mahu Kementerian Keselamatan Dalam Negeri (KKDN) mengambil tindakan tegas kerana tindakannya menimbulkan kemarahan umat Islam negara ini. Isu itu juga dibincangkan pada mesyuarat pasca Kabinet peringkat KKDN yang dipengerusikan Abdullah yang juga Menteri Keselamatan Dalam Negeri, di Jabatan Perdana Menteri (JPM), selepas itu.

Pada mesyuarat itu, Timbalan Menteri Keselamatan Dalam Negeri, Datuk Noh Omar membentangkan hasil laporan dan sesi soal siasat terhadap pengurusan kanan Sarawak Tribune kelmarin. KKDN dijangka mengumumkan penggantungan permit akhbar itu hari ini.  Sementara itu, Menteri Luar, Datuk Seri Syed Hamid Albar, berkata isu penyiaran karikatur adalah antara topik perbincangan mesyuarat Kabinet.

"Isu karikatur itu dibincangkan oleh jemaah menteri," katanya pada sidang akhbar mengumumkan Persidangan Antarabangsa 'Siapa Bersuara Untuk Islam? Siapa Bersuara Untuk Barat' di Wisma Putra. Menteri Sumber Manusia, Datuk Dr Fong Chan Onn juga berkata, isu Sarawak Tribune adalah antara agenda mesyuarat Kabinet.

"Memang benar, Kabinet ada membincangkan isu itu dan keputusan sudah dicapai tetapi kita serahkan kepada Perdana Menteri untuk mengumumkannya," katanya selepas mempengerusikan mesyuarat pasca Kabinet kementeriannya. Seorang lagi menteri ketika dihubungi berkata, keputusan yang dibuat Kabinet agak keras, manakala sumber KKDN memberitahu bahawa permit penerbitan akhbar itu akan digantung.

Penasihat Editorial Sarawak Tribune, Senator Datuk Idris Buang, pula berkata setakat petang semalam pihaknya belum menerima maklumat daripada KKDN berhubung tindakan terhadap syarikat itu. "Kita bertanya, malah merayu supaya isu berkenaan diselesaikan secepat mungkin dan kita sedia bekerjasama. Pekerja juga mahu tahu kedudukan mereka," katanya ketika dihubungi. Idris berkata, syarikat juga berterima kasih kepada rakyat Malaysia yang disifatkan 'bertamadun' dalam menghadapi isu itu walaupun mereka sebenarnya marah.

“Kakitangan pula nampak tenang dan menyesali apa yang berlaku. Perasaan itu dikongsi pekerja Islam dan bukan Islam," katanya. Di KUCHING, semua kakitangan Sarawak Press Sdn Bhd yang menerbitkan Sarawak Tribune diarah mengosongkan pejabat kira-kira jam 1 petang, semalam. Ia berikutan pihak pengurusan syarikat dimaklumkan mengenai ada pihak mahu mengadakan perhimpunan membantah tindakan penyiaran semula karikatur itu, di hadapan pejabat berkenaan.
Bagaimanapun, perhimpunan itu tidak diadakan berikutan kehadiran ramai anggota polis termasuk daripada Unit Tempur Ringan dan semua kakitangan masuk semula ke pejabat untuk bertugas pada jam 4.45 petang.

Source: Berita Harian | www.bharian.com.my